Broj: 711-I-53-P-135-22/23-14-24

Zagreb, 16. prosinca 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) OIB: 60383416394, u sastavu Nataše Novaković, kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 44. stavka 2. Zakona o sprječavanju sukoba interesa („Narodne novine“, broj 143/21, u daljnjem tekstu ZSSI), **u predmetu obveznika Tomislava Klarića, OIB:** ……….**……… , zastupnika u Hrvatskom saboru i gradonačelnika Grada Bakra,** pokrenutom Zaključkom broj 711-I-2038-Pp-135/22-11-24 od 26. rujna 2022., na 197. sjednici, održanoj 16. prosinca 2022. g. donosi sljedeću

**ODLUKU**

**Utvrđuje se da obveznik Tomislav Klarić, zastupnik u Hrvatskom saboru i gradonačelnik Grada Bakra, vezano uz okolnost korištenja odvjetničkih usluga odvjetnika Gorana Marjanovića u svojstvu fizičke osobe te njegova istodobnog samostalnog angažiranja ili kroz odvjetnička društva od strane trgovačkog društva Industrijska zona Bakar d.o.o. u vlasništvu Grada Bakra, nije u obnašanju dužnosti gradonačelnika Grada Bakra počinio povredu članka 7. točke c) ZSSI-a, s obzirom da je iz dostavljene dokumentacije utvrđeno da je obveznik uredno podmirivao troškove odvjetničkog zastupanja.**

Obrazloženje

Povjerenstvo je na stručnom sastanku održanom 26. rujna 2022.g., na temelju neanonimne prijave mogućeg sukoba interesa zaključkom broj 711-I-2038-Pp-135/22-11-24 pokrenulo postupak za odlučivanje o sukobu interesa protiv obveznika Tomislava Klarića, zbog moguće povrede članka 7. točke c) ZSSI-a u odnosu na korištenje odvjetničkih usluga odvjetničkog društva Marjanović i partneri j.t.d. koje istodobno zastupa i trgovačko društvo Industrijska zona Bakar d.o.o. čiji je osnivač Grad Bakar.

Na zaključak o pokretanju postupka obveznik je dostavio očitovanje 31. listopada 2022.g., koje je zaprimljeno u ulaznoj pošti Povjerenstva pod brojem: 711-U-8611-P-135-22/12-1.

Obveznik u očitovanju ističe da ga je odvjetnik Goran Marjanović, koji je trenutno jedan od članova odvjetničkog društva Marjanović i partneri j.t.d., kao fizičku osobu zastupao u sveukupno četiri sudska postupka. Naime, navodi da ga je zastupao u parničnom postupku radi naknade štete zbog povrede časti i ugleda, proizašalom iz kaznenog postupka protiv okrivljene Tamare Kojić, koja je u navedenom postupku pravomoćno proglašena krivom zbog kaznenog djela klevete. Nadalje navodi da je u izreci kaznene presude naloženo okrivljenoj da je dužna snositi troškove objave izreke kaznene presude u dnevnom listu „Novi list“ te da su temeljem toga i punomoći obveznika Tomislava Klarića odvjetnici iz odvjetničkog društva „Marjanović i partneri“ j.t.d. pokrenuli ovršni postupak radi prisilnog ostvarenja obveze s ciljem objave presude u „Novom listu“, kao i da je navedeni ovršni postupak vođen na Općinskom sudu u Rijeci, Stalna služba u Delnicama. Obveznik je priložio račun odvjetnika Gorana Marjanovića na iznos od 1,284,51 kn sa uključenim PDV-om, Također se u očitovanju iznosi da je osim navedenog parničnog postupka, protiv Tamare Kojić vodio i postupak za naknadu štete pred Općinskim sudom u Opatiji, koji je također pravomoćno okončan, pri čemu su odvjetničke usluge u tom predmetu naplaćene u cijelosti putem izravne naplate od tužene Tamare Kojić, a sve temeljem Ugovora o zastupanju od 07. travnja 2014. kojim je ugovoreno da će odvjetnik svoje usluge naplatiti po pravomoćnom okončanju postupka, na način da će u slučaju dobivenog spora usluge zastupanja naplatiti kroz dosuđeni iznos parničnog troška izravno od suprotne strane, što je odvjetnik učinio te izdao račune koji su dostavljeni u prilogu dopisa. Obveznik navodi da je sukladno odredbama zaključenog Ugovora trošak zastupanja odvjetniku bio dužan nadoknaditi u slučaju gubitka spora ili u slučaju nemogućnosti naplate od suprotne strane. Obveznik iznosi da su ga odvjetnici iz odvjetničkog društva Marjanović i partneri j.t.d. zastupali i u dva parnična postupka u kojima je tužitelj Radovan Smokvina te da se jedan vodi na Općinskom sudu u Opatiji radi naknade štete, a jedan na Općinskom sudu u Crikvenici, kao i da je protiv Radovana Smokvine podnio privatnu tužbu zbog kaznenog djela protiv časti i ugleda i da se taj postupak vodi na Općinskom sudu u Rijeci. Napominje da su svi postupci u kojemu je protustranka Radovan Smokvina još u tijeku te da u odnosu na zastupanje u istima, s odvjetnikom Zoranom Marjanovićem ima zaključen ugovore o zastupanju od 11. svibnja 2018. i 28. veljače 2019. u kojima je plaćanje ugovoreno na isti način kao u predmetu Tamare Kojić. Konačno, iznosi da ga kao tuženika u predmetu koji se vodi na Općinskom sudu u Rijeci također zastupa odvjetnik Goran Marjanović te da se radi o predmetu radi smetanja posjeda i da postupak još nije pravomoćno okončan, jer se povodom žalbe predmet nalazi na Županijskom sudu. Za navedeni postupak također da napominje da s odvjetnikom Goranom Marjanovićem ima zaključen Ugovor o zastupanju od 13. studenog 2020. koji je dostavljen uz očitovanje.

Obveznik je u privitku očitovanja dostavio dokumentaciju iz koje je razvidno da s odvjetnicima ima sklopljene navedene Ugovore, te je priložio izdane račune za sve poduzete radnje u pravomoćno okončanim postupcima te navodi da ga Odvjetničko društvo Marjanović i partneri j.t.d. ne zastupa niti u jednom drugom postupku, osim onih koje je u očitovanju naveo.

Zaključno navodi da trgovačko društvo Industrijska zona Bakar d.o.o. s odvjetnikom Goranom Marjanovićem ima zaključen ugovor od 01. travnja 2004. kada obveznik još nije obnašao dužnost gradonačelnika, a niti funkciju člana i /ili predsjednika Skupštine navedenog trgovačkog društva te da odluku o angažiranju odvjetničkog ureda za zastupanje trgovačkog društva Industrijska zona Bakar d.o.o. donosi isključivo direktor društva. Također, navodi da je navedeni odvjetnički ured angažirao kao građanin isključivo zbog njihovih kompetencija, odnosno kao ured za koji smatra da će mu pružiti svu potrebnu pravnu zaštitu te da se radi o uslugama koje Odvjetničko društvo uredno naplaćuje na način reguliran ispravama koje su priložene, a koje su sastavljene sukladno zakonu i propisima koji reguliraju rad odvjetnika.

Člankom 3. stavkom 1. točkom 3. ZSSI-a propisano je da su zastupnici u Hrvatskom saboru obveznici ZSSI-a, dok je stavkom 1. točkom 34. istog članka propisano da su župani, gradonačelnici, općinski načelnici i njihovi zamjenici obveznici ZSSI-a.

Nadalje, uvidom u Registar obveznika kojeg ustrojava i vodi Povjerenstvo, utvrđeno je da Tomislav Klarić obnaša dužnost zastupnika u Hrvatskom Saboru od 22. srpnja 2020. te da je isti ujedno obnašao i dužnost gradonačelnika Grada Bakra u mandatima od 2013.-2017., 2017.-2021. te trenutno u mandatu od 20. svibnja 2021., slijedom čega je povodom obnašanja navedenih dužnosti dužan pridržavati se odredaba ZSSI-a.

Uvidom u sudski registar Trgovačkog suda u Rijeci utvrđeno je da je pod brojem 040069190 upisano trgovačko društvo Industrijska zona Bakar d.o.o. čiji su osnivači Grad Rijeka, Općina Čavle i Grad Bakar.

Konačno, uvidom u službene stranice trgovačkog društva Industrijska zona Bakar d.o.o. utvrđeno je da je predsjednik Skupštine navedenog društva Tomislav Klarić, gradonačelnik Grada Bakra.

Povjerenstvo je, radi utvrđivanja relevantnih činjenica u ovom postupku, izvršilo uvid u dokumentaciju dostavljenu od trgovačkog društva Industrijska zona Bakar d.o.o., kao i u dokumentaciju dostavljenu od strane obveznika.

Uvidom u očitovanje trgovačkog društva Industrijska zona Bakar d.o.o. KLASA:56/22 i priloženu dokumentaciju Povjerenstvo je utvrdilo da je navedeno trgovačko društvo od 01. veljače 2004. zastupao zajednički odvjetnički ured Dražen Vranić, Vlatko Vrkić i Goran Marjanović te da temeljem sklopljenih aneksa ugovora odvjetnik Goran Marjanović samostalno ili kroz zajedničke odvjetničke urede kontinuirano zastupa trgovačko društvo Industrijska zona Bakar d.o.o. Nadalje, utvrđeno je da Odvjetničko društvo Marjanović, Perčić i Bilandžija j.t.d. zastupa trgovačko društvo Industrijska zona Bakar d.o.o u svim sporovima te da mu se po ispostavljenoj mjesečnoj fakturi isplaćuje od 01. lipnja 2022.g. paušalni iznos od 6.000,00 kuna bez PDV-a. Također, uvidom u ugovor o zastupanju i anekse istoga utvrđeno je da je po ugovoru od 01. veljače 2004.g. naknada bila paušalna i to u visini od 6.000,00 kuna bez PDV-a, a od 18. svibnja 2005. g. do 31. svibnja 20015.g. naknada je iznosila 8.200,00 kuna bez PDV-a.

Uvidom u dokumentaciju koju je Povjerenstvu dostavio obveznik Tomislav Klarić dopisom od 31. listopada 2022. utvrđeno je da je obveznik odvjetniku Goranu Marjanoviću isplatio sljedeće iznose: iznos od 1.284,51 kn po računu broj 128/P1/1, iznos od 110,25 kn po računu broj 42/P1/1, iznos od 1.024,59 kn po računu broj 41/P1/1, iznos od 1.005,81 kn po računu broj 29/P1/1, iznos od 1.000,01 kn po računu broj 28/P1/1 te iznos od 127, 84 kn po računu broj 11/P1/1. Također, utvrđeno je da obveznik Tomislav Klarić s odvjetnikom Goranom Marjanovićem ima zaključene ugovore o zastupanju i to: Ugovor od 07. travnja 2014. za zastupanje u kaznenom postupku po privatnoj tužbi protiv Tamare Kojić, Ugovor od 11. svibnja 2018. za zastupanje u predmetu poslovni broj ……………. na Općinskom sudu u Crikvenici, Ugovor od 28. veljače 2019. za zastupanje u predmetu poslovni broj ……………….. u kaznenom predmetu pokrenutom po privatnoj tužbi protiv Radovana Smokvine te Ugovor o zastupanju od 13. studenog 2020. za zastupanje u predmetu poslovni broj ………………. koji se vodi na Općinskom sudu u Rijeci. Uvidom u navedene Ugovore utvrđeno je da su ugovorne strane suglasno odredile da će odvjetnik izvršene odvjetničke usluge naplatiti po pravomoćnom okončanju postupaka sukladno članku 18. stavak 3. Zakona o odvjetništvu te Tbr. 48. Tarife o nagradama i naknadi troškova za rad odvjetnika na način da će u slučaju uspješnog okončanja postupka isti svoje usluge naplatiti kroz dosuđeni iznos parničnog troška i to izravno od suprotne strane, a u slučaju da naplata nije moguća ili u slučaju gubitka spora, tada da je obveznik Tomislav Klarić dužan naknaditi nastale odvjetničke troškove.

Člankom 7. točkom c) ZSSI-a propisano je da je obveznicima ZSSI-a zabranjeno zloupotrijebiti posebna prava obveznika koja proizlaze ili su potrebna za obavljanje dužnosti.

Člankom 44. stavkom 2. ZSSI-a propisano je da odluka Povjerenstva o utvrđivanju ili neutvrđivanju postojanja sukoba interesa mora biti obrazložena i sadržavati sve elemente rješenja propisane zakonom kojim se uređuje opći upravni postupak.

U situaciji kada bi obveznik Tomislav Klarić, gradonačelnik Grada Bakra odlučio o angažiranju odvjetnika koji bi zastupao Grad Bakar ili trgovačko društvo kojem je Grad Bakar osnivač, a obveznik je ujedno član Skupštine društva koja nadzire upravu društva koja odlučuje o navedenom angažiranju, te bi isti odvjetnik istodobno zastupao obveznika u njegovim privatnim sporovima, moglo bi se raditi o povredi odredbi ZSSI-a ukoliko bi obveznik time za sebe postigao pogodnosti kroz umanjene odvjetničke troškove.

Povjerenstvo ističe kako obveznik, kada nastupa u svojstvu građanina, ima sva ona prava kao i svaka druga fizička osoba pa tako i na odgovarajuću zaštitu svojih zakonskih interesa pred sudovima i drugim nadležnim tijelima. Isto tako, obveznik je slobodan odlučiti koji će odvjetnički ured angažirati radi ostvarivanja tih prava.

Međutim, uvidom u zaprimljenu dokumentaciju utvrđeno je da je obveznik Tomislav Klarić odvjetniku Goranu Marjanoviću, koji ujedno zastupa trgovačko društvo Industrijska zona Bakar d.o.o. samostalno ili kroz odvjetnička društva, u kojem je trgovačkom društvu obveznik predsjednik Skupštine, podmirio sve navedene odvjetničke troškove kada je zastupan kao fizička osoba na način da se isti naplaćuje kroz dosuđeni parnični trošak u slučaju uspjeha, odnosno izravno od strane obveznika u slučaju gubitka spora, pri čemu je sam poslovni odnos navedenog trgovačkog društva i predmetnog odvjetnika nastao godinama prije nego je obveznik stupio na dužnost gradonačelnika Grada Bakra, te o istom odlučuje direktor društva.

Slijedom navedenog, Povjerenstvo ističe kako se ne smatra se povredom odredbi ZSSI-a činjenica da je obveznik privatno koristio usluge istog odvjetničkog ureda koje od ranije zastupa trgovačko društvo čiji je on predsjednik Skupštine, a posebice uzimajući u obzir, da je obveznik podmirio troškove pravnog zastupanja sukladno Tarifi o nagradama i naknadi troškova za rad odvjetnika te da su usluge između trgovačkog društva i odvjetničkog ureda ugovorene prije stupanja obveznika na dužnost gradonačelnika grada Bakra, odnosno da su iste ugovorene dok obveznik nije obnašao funkciju člana skupštine.

Slijedom navedenog, s obzirom da je obveznik Tomislav Klarić sve pružene odvjetničke usluge podmirio u skladu s odredbama Tarife o nagradama i naknadi troškova za rad odvjetnika, nije utvrđeno da bi zloupotrijebio posebna prava obveznika, odnosno Povjerenstvo nije utvrdilo povredu članka 7. točka točke c) ZSSI-a te je odlučeno kao u izreci ovog akta.

 PREDSJEDNICA POVJERENSTVA

 Nataša Novaković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznik Tomislav Klarić, osobnom dostavom
2. Objava na internetskoj stranici Povjerenstva
3. Pismohrana